b"\n_START_ARTICLE_\nFysis\n_START_PARAGRAPH_\nFysis (muinaiskreikaksi \xcf\x86\xcf\x8d\xcf\x83\xce\xb9\xcf\x82) on antiikin kreikkalainen filosofinen, teologinen ja luonnontieteellinen termi, joka k\xc3\xa4\xc3\xa4nnet\xc3\xa4\xc3\xa4n yleens\xc3\xa4 luonnoksi. Termi on sanojen 'fysikaalinen' ja 'fysiikka' alkuper\xc3\xa4._NEWLINE_Sanan varhaisin tunnettu esiintym\xc3\xa4 on Homeroksen Odysseiassa, jossa sit\xc3\xa4 k\xc3\xa4ytet\xc3\xa4\xc3\xa4n kerran. Siin\xc3\xa4 sill\xc3\xa4 viitataan tietyn yrtin sis\xc3\xa4syntyiseen luonteeseen tai koostumukseen, joka sill\xc3\xa4 on kasvun tuloksena. My\xc3\xb6s muussa varhaisessa k\xc3\xa4yt\xc3\xb6ss\xc3\xa4 sana liittyi kasvien, el\xc3\xa4inten ja muiden maailman piirteiden luonnolliseen kasvamiseen, kun ne vaikuttavat kehittyv\xc3\xa4n ilman ulkoista vaikutusta._NEWLINE_Esisokraattisilla filosofeilla termi sai lukuisia uusia merkityksi\xc3\xa4. N\xc3\xa4m\xc3\xa4 merkitykset vastaavat melko hyvin niit\xc3\xa4, joita sanaan 'luonto' nyky\xc3\xa4\xc3\xa4n liitet\xc3\xa4\xc3\xa4n. Esisokraatikoille fysis oli sama kuin filosofian tutkimusalue. T\xc3\xa4m\xc3\xa4 ilmenee muun muassa Platonilla sek\xc3\xa4 siin\xc3\xa4, ett\xc3\xa4 Aristoteles kutsuu varhaisia filosofeja termill\xc3\xa4 fysikoi, ne jotka k\xc3\xa4sittelev\xc3\xa4t fysist\xc3\xa4._NEWLINE_Aristoteleesta l\xc3\xa4htien fysikaalinen eli fysiikan (oikeammin \xcf\x84\xe1\xbd\xb0 \xcf\x86\xcf\x85\xcf\x83\xce\xb9\xce\xba\xce\xac, ta fysika, \xe2\x80\x9dluonnolliset asiat\xe2\x80\x9d) tutkimusalue on asetettu metafyysist\xc3\xa4 eli metafysiikan tutkimusaluetta vastaan. T\xc3\xa4m\xc3\xa4 n\xc3\xa4kyy my\xc3\xb6s Aristoteleen teosten Fysiikka ja Metafysiikka nime\xc3\xa4misess\xc3\xa4._NEWLINE_Henry Thoreau ymm\xc3\xa4rsi fysiksen siirtymiseksi pimeydest\xc3\xa4 valoon sek\xc3\xa4 biologisesti, kosmisesti ett\xc3\xa4 kognitiivisesti. Leo Strauss piti kreikkalaista termi\xc3\xa4 merkkin\xc3\xa4 jostakin uudesta, jonka kreikkalaiset l\xc3\xb6ysiv\xc3\xa4t \xe2\x80\x94 jostakin, joka poikkeaa muiden kulttuurien ajatustavasta, jota kuvaavat sellaiset termit kuin dharma ja tao._NEWLINE_L\xc3\xa4\xc3\xa4ketieteess\xc3\xa4 sananloppu -fysis esiintyy sellaisissa sanoissa kuin symfysis ja epifysis merkityksess\xc3\xa4 \xe2\x80\x9dkasvaminen\xe2\x80\x9d."